b'\n_START_ARTICLE_\nPossibilismi\n_START_PARAGRAPH_\nPossibilismi (ransk. possibilisme) oli Ranskan sosialistisessa liikkeess\xc3\xa4 vuosina 1882\xe2\x80\x931905 vaikuttanut Paul Broussen johtama suuntaus, jonka mukaan oli torjuttava radikaalit tavoitteet ja keskitytt\xc3\xa4v\xc3\xa4 ajamaan mahdollisuuksien rajoissa olleita yhteiskunnallisia uudistuksia. Possibilistit jakautuivat vuonna 1890 kahteen ryhm\xc3\xa4\xc3\xa4n, Broussen johtamiin broussisteihin ja Jean Allemanen johtamiin allemanisteihin._NEWLINE_Broussen johtamat possibilistit erosivat vuonna 1882 marxilaisesta Ranskan ty\xc3\xb6v\xc3\xa4enpuolueesta (POF) ja siirtyiv\xc3\xa4t toimimaan vuonna 1878 perustetussa Sosialististen ty\xc3\xb6l\xc3\xa4isten liitossa (FTSF). Allemanen kannattajat perustivat 1890 Vallankumouksellisen sosialistisen ty\xc3\xb6v\xc3\xa4enpuolueen (POSR). My\xc3\xb6hemmin possibilistit p\xc3\xa4\xc3\xa4tyiv\xc3\xa4t mukaan vuonna 1905 perustettuun Ty\xc3\xb6v\xc3\xa4eninternationaalin ranskalaiseen osastoon (SFIO), joka kokosi yhteen Ranskan sosialistiset ryhm\xc3\xa4t.'